
Text rozhodnutia
Súd: Krajský súd Banská Bystrica Spisová značka: 1CoE/136/2016 Identifikačné číslo súdneho spisu: 6115207971 Dátum vydania rozhodnutia: 26. 04. 2016 Meno a priezvisko sudcu, VSÚ: JUDr. Drahomíra Mikulajová ECLI: ECLI:SK:KSBB:2016:6115207971.1 Uznesenie Krajský súd v Banskej Bystrici, ako súd odvolací v exekučnej veci oprávneného: PRO CIVITAS, s.r.o., Vajnorská 100/A, 831 04 Bratislava, IČO: 45 869 464, zast. JUDr. Veronika Kubriková, PhD., advokát, so sídlom: Martinčekova 13, 821 01 Bratislava, IČO: 42174716, (pôvodný oprávnený Poštová banka, a.s., so sídlom Dvořákovo nábrežie 4, 811 02 Bratislava, IČO: 31 340 890), proti povinnému I. B., nar. XX.XX. XXXX, bytom W. D. XXXX/XX, XXX XX O. O., štátny občan SR, na vymoženie pohľadávky vo výške 995,85 Eur s príslušenstvom, ktoré začalo pred súdnym exekútorom JUDr. Jozefom Ďuricom, Exekútorský úrad so sídlom Borovianska 17, 960 01 Zvolen, pod sp. zn. EX 1016/2015, o odvolaní oprávneného proti uzneseniu Okresného súdu Banská Bystrica č. k. 4Er/1050/2015-32 zo dňa 13.10.2015, takto r o z h o d o l : Odvolanie oprávneného Poštová banka, a.s. proti uzneseniu Okresného súdu Banská Bystrica č. k. 4Er/1050/2015-32 zo dňa 13.10.2015 o d m i e t a. o d ô v o d n e n i e : Napadnutým uznesením okresný súd zamietol žiadosť súdneho exekútora, o udelenie poverenia na vykonanie exekúcie z dôvodu nespôsobilosti exekučného titulu. Proti tomuto uzneseniu podal na poštovú prepravu dňa 16.11.2015 oprávnený Poštová banka, a.s. odvolanie. V predmetnom odvolaní žiadal o zmenu napadnutého uznesenia, prípadne, aby súd napadnuté uznesenie zrušil v celom rozsahu. Okresný súd uznesením č.k. 4Er/1050/2015-51 zo dňa 13.1.2016 právoplatný 4.2.2016 rozhodol o zmene oprávneného z Poštová banka, a.s., so sídlom Dvořákovo nábrežie 4, 811 02 Bratislava, IČO: 31 340 890 na PRO CIVITAS, s.r.o., Vajnorská 100/A, 831 04 Bratislava, IČO: 45 869 464, pričom túto zmenu pripustil. Odvolací súd nepovažoval za potrebné prihliadať na túto zmenu v odvolacom konaní, pretože odvolanie podal oprávnený Poštová banka, a.s. ešte pred rozhodnutím o zmene oprávneného. Exekučný poriadok totiž pre zmenu účastníkov konania explicitne vyžaduje rozhodnutie, zmena účastníctva nie je v exekučných konaniach, resp. exekúciách automatická. Zmena účastníkov konania oprávneného nastala až po podaní odvolania. V zmysle ustanovenia § 204 ods. 1 Občianskeho súdneho poriadku (ďalej len O.S.P.) odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Odvolaním napadnuté uznesenie okresného súdu bolo oprávnenému Poštová banka, a.s. doručené dňa 29.10.2015 (doručenka pripojená č.l. 39 spisu), čo znamená, že od nasledujúceho dňa mu začala plynúť 15- dňová lehota na podanie odvolania. Odvolanie oprávneného Poštová banka, a.s. bolo podané na poštovú prepravu dňa 16.11.2015, t.z. po uplynutí odvolacej lehoty, 15 dňová lehota na podanie odvolania podľa § 204 ods. 1 O.S.P. uplynula 13.11.2015 (piatok). Podľa ust. § 218 ods. 1 písm. a/ O.S.P. odvolací súd odmietne odvolanie, ktoré bolo podané oneskorene. Keďže odvolací súd zo spisu zistil, že odvolanie oprávneného Poštová banka, a.s. bolo podané oneskorene, v súlade s ust. § 218 ods. 1 písm. a/ O.S.P. toto odvolanie odmietol. Rozhodnutie bolo prijaté senátom odvolacieho súdu jednomyseľne, t.j. pomerom hlasov 3:0. ( § 3 ods. 9 zák. č. 757/2004 Z.z. o súdoch, v znení účinnom od 1.5.2011). Rozhodnutie bolo prijaté senátom odvolacieho súdu jednomyseľne, t.j. pomerom hlasov 3:0. ( § 3 ods. 9 zák. č. 757/2004 Z.z. o súdoch, v znení účinnom od 1.5.2011). Poučenie: Proti tomuto rozhodnutiu odvolanie nie je prípustné.

